视民诗
唐·柳宗元

帝视民情，匪幽匪明。惨或在腹，已如色声。亦无动威，亦无止力。弗动弗止，惟民之极。帝怀民视，乃降明德，乃生明翼。明翼者何，乃房乃杜。惟房与杜，实为民路。乃定天子，乃开万国。万国既分，乃释蠹民。乃学与仕，乃播与食。乃器与用，乃货与通。有作有迁，无迁无作。士实荡荡，农实董董。工实蒙蒙，贾实融融。左右惟一，出入惟同。摄仪以引。以遵以肆，其风既流，品物载休。品物载休，惟天子守，乃二公之久。惟天子明，乃二公之成。惟百辟正，乃二公之令。惟百辟谷，乃二公之禄。二公行矣，弗敢忧纵，是获忧共。二公居矣，弗敢泰止，是获泰已。既柔一德，四夷是则。四夷是则，永怀不忒。